KIRJALLINEN KYSYMYS E-0699/02

esittäjä(t): Sergio Berlato (UEN), Cristiana Muscardini (UEN), Roberta Angelilli (UEN),Roberto Bigliardo (UEN), Mauro Nobilia (UEN), Antonio Mussa (UEN),Sebastiano Musumeci (UEN), Adriana Poli Bortone (UEN)ja Franz Turchi (UEN) komissiolle

(13. maaliskuuta 2002)

Aihe: Vuoristoalueet

Euroopan vuoristoalueet ovat ympäristön kannalta ja sosiaalisesti ja kulttuurisesti yhteisen edun mukaisia alueita. Ne edustavat poikkeuksellisen merkittävää perintöä, jota on hyödynnettävä ja suojeltava.

Vuoristoalueiden tilanne on erityislaatuinen, ne ovat raja-alueita ja mukana alueiden välisessä yhteistyössä. Kuitenkin johdonmukaista politiikkaa on vaikea toteuttaa niiden hajanaisuuden takia. Siksi vuoristoalueet tarvitsevat yhteistä politiikkaa.

Voiko komissio määritellä johdonmukaisen eurooppalaisen vuoristoaluepolitiikan ja tutkia mahdollisesti asiantuntijoiden kanssa millä edellytyksillä Euroopan vuoristoalueiden peruskirjan suuntaviivat voitaisiin siirtää osaksi yhteisön lainsäädäntöä?

Michel Barnier'n komission puolesta antama vastaus

(17. toukokuuta 2002)

Komissio seuraa tiiviisti Euroopan vuoristoalueiden peruskirjaa koskevan hankkeen etenemistä. Komissio toteaa kuitenkin, ettei Euroopan paikallisten ja alueellisten viranomaisten kongressi (CPLRE) ole vielä virallisesti hyväksynyt hanketta.

Vuoristoalueiden erityisasema otetaan huomioon useissa yhteisön politiikoissa, erityisesti aluepolitiikassa ja yhteisessä maatalouspolitiikassa.

Aluepolitiikkaa tarkasteltaessa voidaan todeta seuraavaa: 95 prosenttia vuoristoalueista on yhteisön tuen piirissä ohjelmakaudella 20002006, koska ne kuuluvat joko tavoitteen 1 kohdealueisiin (Cantabrian ja Sierra Nevadan vuoristoalueet Espanjassa, Skotlannin Ylämaa, Keski- ja Pohjois-Ruotsin tunturit, Kreikan vuoristo, Apenniinien eteläosa Italiassa ja Korsikan vuoristoalue) tai tavoitteen 2 kohdealueisiin (osa Ranskan keskiylänköä sekä Alppien ja Pyreneiden vuoristoa ja osa Apenniinien pohjoisosaa). Kyseisiä alueita koskevissa ohjelmissa määrätään erityistoimista vuoristoalueiden mahdollisuuksien hyödyntämiseksi, niiden luontaisten haittojen pienentämiseksi ja kestävän kehityksen turvaamiseksi.

Lisäksi yhteisön aloitteissa, esimerkiksi Interreg III- ja Leader+ -aloitteissa, otetaan huomioon vuoristoalueiden erityispiirteet. Näin ollen Alppien alueelle on oma ohjelmansa Interreg III -ohjelman ohjelmalohkossa B Valtioiden välinen yhteistyö. Alppien alueen ohjelma kattaa koko Alppien alueen ja Alppeja koskevan yleissopimuksen piiriin kuuluvat alueet eli Ranskan, Italian, Sveitsin (liittovaltion myöntämän rahoituksen turvin), Itävallan, Saksan, Slovenian ja Liechtensteinin. Ohjelman tarkoituksena on jatkaa edellisellä ohjelmakaudella käynnistettyä valtioiden välistä yhteistyötä, ja se täydentää rajaseutuyhteistyön tavanomaisiin ohjelmiin kuuluvia toimia, jotka on suunniteltu paikallisiin tarpeisiin. Leader+ -ohjelman hankkeet hyödyttävät myös vuoristojen maaseutualueita, koska niiden avulla voidaan esimerkiksi parantaa kaupunki- ja maaseutualueiden välisiä yhteyksiä, kehittää väestölle uusia palvelumuotoja ja hyödyntää luonnonperintöä ja kulttuuriperintöä.

Lisäksi komissio muistuttaa parlamentin jäsenille, että 30. tammikuuta 2001 annetussa toisessa taloudellista ja sosiaalista koheesiota käsittelevässä kertomuksessa vuoristoalueet nimettiin yhdeksi tulevan koheesiopolitiikan kuudesta erityisalueesta. Perusteena oli, että nämä alueet kärsivät pysyvistä maantieteellisistä ja/tai luonnonolosuhteista johtuvista haitoista.

Komissio ilmoittaa myös käynnistävänsä lähiaikoina EU:n ja ehdokasmaiden vuoristoalueita koskevan tutkimuksen, jonka tavoite on sopusoinnussa vuoristoalueiden peruskirjaa koskevan hankkeen periaatteiden kanssa. Ohjelman yhteydessä pyritään tieteellisten ja objektiivisten perusteiden pohjalta laatimaan vuoristoalueiden määritelmä, jossa otetaan huomioon erityisesti korkeus- ja kaltevuustekijät, ja määrittelemään vuoristoalueiden maantieteelliset rajat. Lisäksi alueiden tilannetta pyritään tarkastelemaan objektiivisesti vertailemalla ja arvioimalla vuoristo-oloista johtuvia ongelmia sekä määrittelemällä kyseisten alueiden erityistarpeet. Tavoitteena on myös arvioida jäsenvaltioiden ja Euroopan unionin toimia vuoristoalueisiin kohdistuvien haasteiden ratkaisemiseksi ja alueiden mahdollisuuksien hyödyntämiseksi entistä paremmin. Tutkimuksen tulokset luovat pohjaa vuoden 2006 jälkeisestä uudesta aluepolitiikasta käytävälle keskustelulle.

Yhteisön tasolla komissio järjestää kuluvan vuoden lokakuun 17.18. päivänä vuoristoaluekysymyksiä koskevan seminaarin, joka kokoaa yhteen alueiden toimijat sekä alueellisen ja kansallisen tason ja yhteisön päättäjät. Myös ehdokasmaiden edustajat on kutsuttu mukaan. Paikalliskehityksestä vastaaville toimijoille voidaan tämän tiedotusseminaarin yhteydessä esitellä vuoristoalueita koskevia yhteisön politiikkoja sen varmistamiseksi, että käytettävissä olevia tukimuotoja hyödynnetään entistä tehokkaammin.